ทิพยเพิ่มทุน3พันล.อุ้มสยามประกัน
ทิพยประกันภัยพร้อมเติมเงินสยามประกันชีวิต เพิ่มทุน 3,000 ล้านบาท
9 ส.ค. 2554

ทิพยประกันภัยพร้อมเติมเงินสยามประกันชีวิต เพิ่มทุน 3,000 ล้านบาท
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย เปิดเผยว่า บริษัทจะเข้าไปลงทุนในส่วนของหุ้นเพิ่มทุนของบริษัท สยามประกันชีวิต ที่มีแผนจะเพิ่มทุนเป็น 500 ล้านบาท ภายในปีนี้ จากปัจจุบันอยู่ที่ 321 ล้านบาท เพื่อให้บริษัท สยามประกันชีวิต มีความแข็งแกร่งมากขึ้น หลังจากนั้นก็จะมีการเพิ่มทุนทุกๆ ปีตามแผนการขยายตัวทางธุรกิจ โดยมีเป้าหมายระยะยาวให้บริษัท สยามประกันชีวิต ก็จะต้องเพิ่มทุนเป็น 3,000 ล้านบาท 
“เราเจตนาต้องการทำให้สยามประกันชีวิตเป็นบริษัทที่แข็งแกร่ง ไม่ใช่ซื้อมาแล้วขายไป ซึ่งสยามประกันชีวิตก็เป็นบริษัทที่มีขนาดกำลังเหมาะ ไม่ใหญ่หรือเล็กเกินไป ที่สำคัญไม่มีเรื่องหนี้เสียให้ต้องมานั่งปวดหัว เมื่อปีนี้เพิ่มทุนครบ 500 ล้านบาทแล้ว ก็เริ่มต้นกลับบุกธุรกิจได้ทันที” นายสมพร กล่าว
นายสมพร กล่าวว่า การที่บริษัทเข้าไปลงทุนในบริษัท สยามประกันชีวิต ก็ถือเป็นส่วนหนึ่งของการลงทุนตามปกติของบริษัท และอยู่ในส่วนของเงินลงทุนทั้งหมด 1.6 หมื่นล้านบาท เช่นเดียวกับที่บริษัทได้ไปลงทุนถือหุ้นในบริษัทจำกัดอย่างบริษัท สายการบินนกแอร์ในสัดส่วนหุ้น ที่ 10%
ทั้งนี้ 6 เดือนแรกของปีนี้ บริษัท สยามประกันชีวิต มีเบี้ยประกันภัยปีแรก 44.2 ล้านบาท เพิ่มขึ้น 104% เบี้ยประกันลูกค้าเก่าต่ออายุ 61.3 ล้านบาท อัตราการต่ออายุเพิ่มขึ้นเป็น 88% จากงวดเดียวกันของปีที่ผ่านมาอยู่ที่ระดับ 81% เบี้ยรับรวม 105.5 ล้านบาท เพิ่มขึ้น 52%
สำหรับฐานะการเงินล่าสุด ที่ปรากฏในเว็บไซต์ของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ปี 2552 บริษัท สยามประกันชีวิต มีทรัพย์สินรวม 624.56 ล้านบาท แยกเป็นสินทรัพย์ลงทุน 592.63 ล้านบาท สินทรัพย์ดำเนินงานและที่ทำการ 2.3 ล้านบาท และสินทรัพย์อื่น 29.62 ล้านบาท ด้านหนี้สินมีหนี้สินต่อผู้เอาประกันภัย 557.61 ล้านบาท หนี้สินอื่น 6.53 ล้านบาท และเงินกองทุน 60.41 ล้านบาท ขาดทุนสุทธิ 23.13 ล้านบาท